Grondboontjie-aanvaller slaan toeChristina Ferguson. ŉ 32-jarige vrou van Wisconsin in die VSA gaan moontlik van wanordelike gedrag aangekla word nadat sy glo grondboontjiebotter op 30 voertuie by ŉ dorpsvergadering gesmeer het. Christina Ferguson, ŉ inwoner van Amherst in dié deelstaat, was Maandagaand glo besope en het verkeerdelik mense wat ŉ vergadering van ŉ natuurbewaringsklub bygewoon het, as Trump-aanhangers aangesien. Die plaaslike WSAW-televisiestasie berig sy het die vergadering binnegestorm en begin skreeu dat sy Donald Trump haat. Sy is gevra om die vergadering te verlaat, wat sy wel gedoen het. ŉ Lid van die groep het egter na buite gegaan en gesien sy skryf vloekwoorde en maak falliese simbole met die grondboontjiebotter op die voertuie. Sy is in hegtenis geneem en haar bloed-alkoholvlak het 0,218 gemeet. Sy het glo erken dat sy braambessiebrandewyn en bier gedrink het. Sy het aan die polisie gesê sy is ŉ Hillary Clinton- aanhanger Sy is op borgtog vrygelaat hangende verdere ondersoek. Die polisie het gesê dit was darem gladde grondboontjiebotter en dat daar nie stukkies in was wat die voertuie gekrap het nie. Bron: City Times, WSAW